เงินฝากร้อนระอุแบงก์เล็กสู้ยิบตาดอกเบี้ยเบ่งบาน
ตลาดเงินฝากยังร้อนระอุ ธนาคารขย่มกันหนัก น้องเล็กธนาคารแลนด์ฯ สู้ยิบตา
19 ส.ค. 2554

ตลาดเงินฝากยังร้อนระอุ ธนาคารขย่มกันหนัก น้องเล็กธนาคารแลนด์ฯ สู้ยิบตา
น.ส.จุฑามาศ สมบุณยะวิโรจน์ ผู้ช่วยกรรมการผู้จัดการอาวุโส สายงานการธนาคาร ธนาคารแลนด์ แอนด์ เฮ้าส์ เพื่อรายย่อย (LH Bank) เปิดเผยว่า ธนาคารได้ออกแคมเปญ “เงินฝากไม่ประจำ LH Bank” เพื่อระดมเงินฝาก โดยจ่ายอัตราดอกเบี้ยสูงถึง 2.75% ผู้ฝากเงินสามารถเบิกถอนได้ไม่จำกัดจำนวนครั้ง
นอกจากนี้ LH Bank รุกเติมเต็มความครบวงจรด้านการเงิน ในการให้บริการ “LH Bank ATM” รูปโฉมใหม่ในระบบ ATM Pool พร้อมรับสิทธิพิเศษ 3 ต่อ
น.ส.จุฑามาศ ยังกล่าวอีกว่า ธนาคารได้ปรับรูปลักษณ์ของเอทีเอ็มใหม่ให้ลูกค้าเลือกได้ 3 แบบ และรับสิทธิพิเศษ 3 ต่อ ต่อที่ 1 ฟรีค่าธรรมเนียมแรกเข้า 100 บาท ต่อที่ 2 ฟรีค่าธรรมเนียมรายปีเฉพาะปีแรก 200 บาท ต่อที่ 3 รับส่วนลดจากร้านค้าต่างๆ ที่ร่วมรายการสูงสุดถึง 70% เมื่อแสดงบัตร LH Bank ATM ก่อนใช้บริการ
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ เปิดเผยว่า ธนาคารได้ออกผลิตภัณฑ์เงินฝากที่ให้ผลตอบแทนคุ้มค่าแก่ผู้รักการออม ด้วยเงินฝากประจำระยะเวลา 11 เดือน จ่ายดอกเบี้ย 3.75% กำหนดวงเงินฝากขั้นต่ำเพียง 2 แสนบาท โดยจะจ่ายดอกเบี้ยเมื่อครบระยะเวลาการฝาก เริ่มตั้งแต่วันที่ 18 ส.ค. 2554-29 ก.ค. 2555
ขณะที่ก่อนหน้านี้ ธนาคารอาคารสงเคราะห์ขยายเวลาเงินฝากซุปเปอร์ออมทรัพย์พิเศษที่กำหนดฝากขั้นต่ำ 1 หมื่นบาท จ่ายดอกเบี้ย 3% ถอนได้เดือนละ 1 ครั้ง โดยผู้ที่รับดอกเบี้ยไม่เกิน 2 หมื่นบาท ไม่ต้องเสียภาษีดอกเบี้ย 15% อีกด้วย ซึ่งถือเป็นเงินฝากออมทรัพย์ที่ให้ผลตอบแทนดีที่สุดในขณะนี้ออกไปถึงสิ้นเดือนนี้
ธนาคารธนชาตกับธนาคารนครหลวงไทยก็ได้ขึ้นดอกเบี้ยเงินฝากออมทรัพย์อัลตร้าเซฟวิ่งอีก 11.625% โดยเงินฝากตั้งแต่ 3 หมื่นบาท แต่ไม่ถึง 1 แสนบาท ขึ้นดอกเบี้ยจาก 0.875% เป็น 2.5% เงินฝากตั้งแต่ 1 แสนบาท แต่ไม่ถึง 1 ล้านบาท ขึ้นจาก 1.5% เป็น 2.5% วงเงินตั้งแต่ 1 ล้านบาท แต่ไม่ถึง 10 ล้านบาท ขึ้นดอกเบี้ยจาก 2.5% เป็น 2.65% และวงเงิน 10 ล้านบาทขึ้นไป ปรับดอกเบี้ยจาก 1.5% เป็น 2.5%